ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0285/98 υποβολή: Glenys Kinnock (PSE) προς την Επιτροπή (17 Φεβρουαρίου 1998)

Θέμα: Μεταφορά περιστεριών που συμμετέχουν σε αγώνες ταχύτητας

Θα μπορούσε η Επιτροπή να μας πει εάν υπάρχουν, και ποιοι, νομικοί περιορισμοί σχετικά με τη μεταφορά περιστεριών που πρόκειται να διαγωνισθούν σε διάφορα σημεία στα κράτη μέλη όπου διενεργούνται τέτοιοι αγώνες; Οι περιορισμοί αυτοί ισχύουν τόσο τα Σαββατοκύριακα όσο και τις καθημερινές;

Απάντηση του κ. Fischler εξ ονόματος της Επιτροπής (13 Μαρτίου 1998)

Στην οδηγία 91/628/ΕΟΚ για την προστασία των ζώων κατά τη μεταφορά ((ΕΕ L 340 της 11.12.1991 )), όπως τροποποείται στο κεφάλαιο ΙΙ του παραρτήματος της οδηγίας 95/29/ΕΟΚ ((ΕΕ L 148 της 30.6.1995 )), ορίζονται οι απαιτήσεις για τη μεταφορά οικόσιτων πτηνών, συμπεριλαμβανομένων και των περιστεριών που συμμετέχουν σε αγώνες ταχύτητας.

Η εν λόγω νομοθεσία ισχύει τόσο τα Σαββατοκύριακα όσο και τις καθημερινές.
ΓΡΑΠΤΗ ΕΡΩΤΗΣΗ E-0115/98 υποβολή: Anita Pollack (PSE) προς την Επιτροπή (30 Iανουαρίου 1998)

Θέμα: Εκτροφή ορνίθων σε κλωβοστοιχίες

Πότε σχεδιάζει η Επιτροπή να υποβάλει τις προτάσεις της για τον εκσυγχρονισμό της οδηγίας σχετικά με τις όρνιθες που εκτρέφονται σε κλωβοστοιχίες;

Απάντηση του κ. Fischler εξ ονόματος της Επιτροπής (13 Μαρτίου 1998)

Η Επιτροπή ενέκρινε στις 11 Μαρτίου 1998 την έκθεσή ((COM(98)135 τελικό. )) της προς το Συμβούλιο και το Κοινοβούλιο, σύμφωνα με το άρθρο 9 της οδηγίας 88/166/ΕΟΚ του Συμβουλίου, της 7ης Μαρτίου 1988 για τον καθορισμό των ελάχιστων προδιαγραφών σχετικά με την προστασία των, ωοπαραγωγών ορνίθων που εκτρέφονται σε κλωβοστοιχίες ((ΕΕ L 74 της 19.3.1998. )), καθώς και τις προτάσεις σχετικά με τα πορίσματα της έκθεσης.
ΓΡΑΠΤΗ ΕΡΩΤΗΣΗ P-0196/98 υποβολή: Karin Riis-Jψrgensen (ELDR) προς την Επιτροπή (30 Iανουαρίου 1998)

Θέμα: Κοινοτικές εξαγωγές χαλύβδινων συρματόσχοινων στην Πολωνία

Η κοινοτική βιομηχανία χαλύβδινων συρματόσχοινων δεν έχει μπορέσει μετά το Νοέμβριο του 1996 να κάνει εξαγωγές στην Πολωνία λόγω των μη δασμολογικών φραγμών. Έμαθα επίσης ότι η Πολωνία αρνήθηκε πρόσφατα να μειώσει τους εισαγωγικούς δασμούς που είχε απαιτήσει η Ευρωπαϊκή Ένωση.

Σας πληροφορώ δε ότι οι προσφορές για τον εφοδιασμό της βιομηχανίας άνθρακα ευνοούν την Πολωνία και ότι τα διοικητικά και οικονομικά βάρη καθιστούν σήμερα αδύνατη οποιαδήποτε εξαγωγή από την Ευρωπαϊκή Ένωση. Επί πλέον, το πολωνικό σύστημα πιστοποίησης, το οποίο εφαρμόζεται στα εισαγόμενα κοινοτικά συρματόσχοινα, εμποδίζει τις παραδόσεις.

Καθώς οι δασμολογικοί φραγμοί αντίκεινται προς τις δεσμεύσεις που ανέλαβε η Πολωνία βάσει της ευρωπαϊκής συμφωνίας, θα μπορούσε η Επιτροπή να αναφέρει τι μέτρα προτίθεται να λάβει για να επιτύχει την άρση των εμποδίων στο άμεσο μέλλον;

Απάντηση του κ. Van den Broek εξ ονόματος της Επιτροπής (25 Φεβρουαρίου 1998)

Τα προβλήματα που αφορούν την πρόσβαση στην πολωνική αγορά κοινοτικών εξαγωγέων χαλύβδινων συρματόσχοινων έχουν συζητηθεί με τις πολωνικές αρχές σε πολλές ευκαιρίες, κατά το 1997, συμπεριλαμβανομένων συζητήσεων σε ανώτατο επίπεδο. Ιδιαίτερα, ο αρμόδιος αντιπρόεδρος της Επιτροπής έθιξε το θέμα αυτό κατά την επίσκεψή του στην Πολωνία τον Φεβρουάριο του 1997. Ωστόσο, δεδομένου ότι δεν δόθηκε συγκεκριμένη απάντηση από τις πολωνικές αρχές και ότι, σύμφωνα με την κοινοτική βιομηχανία εξακολουθούν να σημειώνονται πρακτικές διάκρισης εις βάρος κοινοτικών εξαγωγέων, το θέμα αυτό ξανασυζητήθηκε κατά τη συνεδρίαση της υποεπιτροπής εμπορίου και βιομηχανίας Κοινότητας - Πολωνίας, τον Δεκέμβριο του 1997.

Κατά τη συνεδρίαση αυτή, οι πολωνικές αρχές ανέφεραν ότι προτίθενται να εξετάσουν περαιτέρω το θέμα εάν η Κοινότητα παράσχει παραδείγματα διάκρισης. Για τον λόγο αυτό, η Επιτροπή κάλεσε την κοινοτική βιομηχανία να της παράσχει την πληροφόρηση αυτή με στόχο την εξεύρεση μιας πρώτης λύσης στο πρόβλημα.
ΓΡΑΠΤΗ ΕΡΩΤΗΣΗ E-0186/98 υποβολή: Mark Watts (PSE) προς την Επιτροπή (5 Φεβρουαρίου 1998)

Θέμα: Επιδόματα αναπηρίας στα κράτη μέλη της ΕΕ

Μπορεί η Επιτροπή να γνωστοποιήσει, για κάθε χώρα χωριστά, το ποσόν των χρημάτων που δαπανά κάθε κράτος μέλος ως αναλογία επί του συνόλου των κρατικών δαπανών;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-0185/98 και E-0186/98 (30 Μαρτίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-0740/98 υποβολή: Mihail Papayannakis (GUE/NGL) προς την Επιτροπή (18 Μαρτίου 1998)

Θέμα: Πλημμύρες στη Λέσβο

Με αφορμή τις σφοδρές βροχοπτώσεις που έχουν πλήξει πρόσφατα τη Λέσβο (Ιανουάριος 1998) προκαλώντας μεγάλες καταστροφές, ερωτάται η Επιτροπή: Πόσα και ποιά έργα αποχέτευσης και αντιπλημμυρικά έχει χρηματοδοτήσει στη Λέσβο από την ένταξη της Ελλάδας στην ΕΟΚ, με τι ποσά και πόσα από αυτά έχουν υλοποιηθεί μέχρι σήμερα ή σε τί στάδιο υλοποίησης βρίσκονται;

Προτίθεται να συνδράμει οικονομικά σε περίπτωση που οι αρμόδιες ελληνικές αρχές υποβάλουν αιτήσεις για διαρθρωτική βοήθεια με στόχο να καλυφθούν οι επείγουσες ανάγκες επενδύσεων σε υποδομές, κυρίως αντιπλημμυρικές αλλά και δικτύων στα διάφορα χωριά της Λέσβου;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-0491/98 και E-0740/98 (27 Μαρτίου 1998)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στη γραπτή ερώτηση E-440/98 του κ. Alavanos ((βλέπε σελίδα 105. )).
ΓΡΑΠΤΗ ΕΡΩΤΗΣΗ E-0611/98 υποβολή: Bartho Pronk (PPE) προς την Επιτροπή (9 Μαρτίου 1998)

Θέμα: Οι καθαρές πληρωμές της Ολλανδίας κατά το 1997

Στη συνέχεια της ερώτησής μου στις 10 Δεκεμβρίου 1997(Ρ-4054/97) ((ΕΕ C 196 της 22.6.1998, σελ. 69. )) και της απάντησης της Επιτροπής στις 19 Ιανουαρίου 1998, θέτω νέα, πρόσθετη ερώτηση:

1. Εάν δεν μπορεί να δοθεί απάντηση στην ερώτηση που θέτω, τότε για ποιό λόγο καθυστέρησε τόσο πολύ η Επιτροπή να μου απαντήσει; Σας επισημαίνω μάλιστα ότι επρόκειτο για επείγουσα ερώτηση.

2. Δεν είναι η απάντηση άνευ λόγου υποτιμητική, δεδομένου ότι, όπως φαίνεται, η Επιτροπή έχει την εντύπωση πως τα μέλη του Ευρωπαϊκού Κοινοβουλίου δεν γνωρίζουν ότι οι δημοσιεύσεις της Επιτροπής βρίσκονται στο Ίντερνετ;

3. Στην απάντησή της η Επιτροπή υποστηρίζει ότι δεν διαθέτει στοιχεία για τις καθαρές πληρωμές της Ολλανδίας κατά το 1997. Κατόπιν αναφέρει την άποψη της Επιτροπής. Η άποψη αυτή είναι να μην παρέχει η Επιτροπή σχετικώς καμιά πληροφορία. Σύμφωνα με το άρθρο 140 της Συνθήκης ΕΕ η Επιτροπή πρέπει να δίδει προφορική ή γραπτή απάντηση σε ερωτήσεις που θέτουν τα μέλη του Ευρωπαϊκού Κινοβουλίου ή τα μέλη της. Η Επιτροπή πρέπει να παρέχει πληροφορίες όταν ερωτάται από μέλη του Ευρωπαϊκού Κοινοβουλίου.

Μήπως οι ενέργειες της Επιτροπής αντιβαίνουν προς το άρθρο 140 της Συνθήκης αφού αρνείται να κοινοποιήσει πληροφορίες τις οποίες γνωρίζει;

Απάντηση του κ. Santer εξ ονόματος της Επιτροπής (16 Μαρτίου 1998)

1. Η Επιτροπή θεωρεί ότι έδωσε πλήρη απάντηση στην προηγούμενη ερώτηση του αξιότιμου μέλους του Κοινοβουλίου. Η εν λόγω απάντηση δόθηκε μέσα στην προθεσμία που κοινοποιήθηκε από το Κοινοβούλιο στην Επιτροπή.

2. Πράγματι, η Επιτροπή δεν δημοσιεύει στο Ίντερνετ όλα τα έγγραφα που υποβάλλει στο Συμβούλιο. Στην προηγούμενη απάντηση δεν είχαν γίνει σχόλια σχετικά με μέλη του Κοινοβουλίου.

3. Η Επιτροπή δίνει ιδιαίτερη σημασία στην παροχή πλήρων και έγκαιρων απαντήσεων στις κοινοβουλευτικές ερωτήσεις. Μεριμνά και πράττει τα δέοντα για την εκπλήρωση των υποχρεώσεων που έχει δυνάμει του άρθρου 140 της συνθήκης ΕΚ.
ΓΡΑΠΤΗ ΕΡΩΤΗΣΗ E-0017/98 υποβολή: Jaak Vandemeulebroucke (ARE) προς την Επιτροπή (29 Iανουαρίου 1998)

Θέμα: Γλώσσα της επίσημης εφημερίδας

Στην επίσημη εφημερίδα L 328 της 28 Νοεμβρίου 1997 έχει συμπεριληφθεί κατάλογος των αναθετουσών αρχών που υπόκεινται στη συμφωνία σχετικά με τις δημόσιες συμβάσεις. Γιά το Βέλγιο, στη σελίδα 10, ο κατάλογος είναι γραμμένος μόνο στα γαλλικά.

Η Επιτροπή γνωρίζει τις ανησυχίες μου σχετικά με τη χρήση των γλωσσών. Μπορεί να μου ανακοινώσει γιατί εν λόγω κατάλογος είναι γραμμένος μόνο στα γαλλικά; Πρέπει, ως εκ τούτου, να συμπεράνω ότι οι ολλανδόφωνοι και οι γερμανόφωνοι δεν υπόκεινται στην εν λόγω νομοθεσία περί δημοσίων συμβάσεων;

Απάντηση του κ. Monti εξ ονόματος της Επιτροπής (20 Μαρτίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0427/98 υποβολή: Esko Seppδnen (GUE/NGL) προς την Επιτροπή (24 Φεβρουαρίου 1998)

Θέμα: Δαπάνες για την σύνταξη των ατόμων τα οποία εργάζονται για την Κοινότητα

Ο προϋπολογισμός της ΕΕ δεν καλύπτει τις μελλοντικές δαπάνες για τις συντάξεις των κοινοτικών υπαλλήλων. Εντούτοις, τα κράτη μέλη οφείλουν να καλύψουν τις εν λόγω δαπάνες στο μέλλον. Ποιο είναι, σύμφωνα με την Επιτροπή, το συνολικό ύψος των δαπανών για συντάξεις που δεν καλύπτονται από τον προϋπολογισμό και ποια μέτρα πρέπει να ληφθούν προκειμένου να καταστεί δυνατή η αποτελεσματικότερη κάλυψή τους σε μελλοντικούς προϋπολογισμούς;

Απάντηση του κ. Liikanen εξ ονόματος της Επιτροπής (2 Απριλίου 1998)

Η Επιτροπή εφιστά την προσοχή του Αξιότιμου Μέλους του Κοινοβουλίου στο άρθρο 83 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων. Το άρθρο αυτό ορίζει αφενός ότι την καταβολή των παροχών την εγγυώνται συλλογικά τα κράτη μέλη και ότι οι αντιπαροχές αυτές βαρύνουν τον προϋπολογισμό των Κοινοτήτων. Ορίζει επίσης ότι οι υπάλληλοι και το λοιπό προσωπικό συμβάλλουν κατά ένα τρίτο στη χρηματοδότηση του συστήματος (η συνεισφορά ισοδυναμεί προς το παρόν με το 8,25% του βασικού μισθού), τα δε παρακρατούμενα ποσά αποτελούν ένα από τα έσοδα του προϋπολογισμού.

Το πρόβλημα της αναλογικής επιβάρυνσης που συνεπάγονται οι συντάξεις για τον κοινοτικό προϋπολογισμό, που αποτελεί χρηματοδοτική υποχρέωση, απετέλεσε αντικείμενο αιτήματος του Ελεγκτικού Συνεδρίου, το οποίο κάλεσε την Επιτροπή να εγγράφει στο εξής αυτή την επιβάρυνση στον ισολογισμό των Κοινοτήτων.

Η πράξη αυτή, η οποία πρόκειται να αρχίσει να υλοποιείται από το οικονομικό έτος 1997 (στις 31 Δεκεμβρίου 1997), είναι ιδιαιτέρως επαχθής και περίπλοκη, επειδή δεν έχει γίνει ποτέ στο παρελθόν και επειδή χρειάζονται αφενός πληροφορίες για καθένα από τα όργανα και τους οργανισμούς που συμμετέχουν στο κοινοτικό σύστημα συνταξιοδότησης και αφετέρου μια ειδική ικανότητα. Για το λόγο αυτό η Επιτροπή ανέθεσε σε μια ειδικευμένη εταιρεία να προσδιορίσει ποσοτικά αυτή την επιβάρυνση μέσα στο ευρύτερο δυνατό πλαίσιο μιας αναλογικής μελέτης, που θα καλύπτει επίσης τα θέματα που έχουν σχέση με το πρόβλημα του συστήματος των κοινοτικών συνταξιοδοτήσεων και ειδικότερα την ισορροπία του μακροπρόθεσμα. Τα αποτελέσματα αυτής της μελέτης αναμένονται να γίνουν γνωστά κατά το τέλος του μηνός Σεπτεμβρίου 1998 και για το λόγο αυτό η Επιτροπή έχει δεσμευθεί να εγγράψει στον δημοσιονομικό ισολογισμό στις 31 Δεκεμβρίου 1997 μία ενδεικτική εκτίμηση του ποσού αυτής της αναλογικής οφειλής.

Το Αξιότιμο Μέλος του Κοινοβουλίου θα βρει συνεπώς τις πληροφορίες που ζητά στο έγγραφο που πρόκειται να δημοσιευθεί και αφορά το λογαριασμό διαχείρισης και τον δημοσιονομικό ισολογισμό σχετικά με τις πράξεις του προϋπολογισμού του οικονομικού έτους 1997, που βρίσκεται στο στάδιο της προετοιμασίας.
ΓΡΑΠΤΗ ΕΡΩΤΗΣΗ E-0124/98 υποβολή: Marjo Matikainen-Kallstrφm (PPE) προς την Επιτροπή (30 Iανουαρίου 1998)

Θέμα: Συμπληρωματική ερώτηση εν σχέσει με το πρόγραμμα παροχής γάλακτος στα σχολεία

Η απάντηση της 17.12.1997 του Επιτρόπου κ. Franz Fischler στην ερώτησή μου (E-3130/97) ((ΕΕ C 158 της 25.5.1998, σελ. 40. )) σχετικά με το σύστημα παροχής γάλακτος στα σχολεία στερείται λογικής. Ο κ. Fischler υποστηρίζει στην απάντησή του ότι η Επιτροπή δεν επιθυμεί με το εν ισχύι σύστημα επιδότησής της που ευνοεί τα μεγάλης περιεκτικότητας σε λίπος προϊόντα γάλακτος «να επηρεάσει τους επιδοτούμενους στο πλαίσιο του προγράμματος παραγωγούς υπέρ οποιουδήποτε από τα δύο είδη προϊόντων γάλακτος κατά την επιλογή τους».

Προκειμένου να κατανοήσω τη λογική του κ. Frischler, θα ήθελα να καταθέσω την ακόλουθη συμπληρωματική ερώτηση:

Πώς τεκμηριώνει η Επιτροπή τον ισχυρισμό της ότι η επιδοτήση των μεγάλης περιεκτικότητας σε λίπος προϊόντων γάλακτος εις βάρος των προϊόντων μικρής περιεκτικότητας δεν θα ωθησει τους επιδοτούμενους παραγωγούς να επιλέξουν τα μεγάλης περιεκτικότητας σε λίπος προϊόντα γάλακτος για αντικείμενο παραγωγής;

Απάντηση του κ. Fischler εξ ονόματος της Επιτροπής (27 Φεβρουαρίου 1998)

Το ποσό της ενίσχυσης για διάφορα γαλακτοκομικά προϊόντα, που διανέμονται στο πλαίσιο του κοινοτικού προγράμματος παροχής γάλακτος στα σχολεία, καθορίζεται βάσει της περιεκτικότητας σε γάλα των υπό εξέταση προϊόντων, με αποτέλεσμα το ημι-αποκορυφωμένο γάλα να λαμβάνει μικρότερο ποσό ενίσχυσης από το πλήρες γάλα. Ωστόσο, λόγω της υψηλότερης τιμής λιανικής πώλησης του τελευταίου, η καθαρή τιμή που αντιστοιχεί σε κάθε μαθητή είναι περίπου η ίδια και για τα δύο είδη προϊόντων και δεν θα πρέπει, επομένως, να επηρεάζει την επιλογή ενός εκ των δύο.
ΓΡΑΠΤΗ ΕΡΩΤΗΣΗ E-0284/98 υποβολή: Mark Watts (PSE) προς την Επιτροπή (17 Φεβρουαρίου 1998)

Θέμα: Κώδικας ISM (κανονισμός αριθ. 3051/95 του Συμβουλίου)

Εφαρμόζεται και τηρείται πλήρως σε όλα τα κράτη μέλη ο διεθνής κώδικας διαχείρισης της ασφάλειας ISM (κανονισμός αριθ. 3051/95) ((ΕΕ L 320 της 30.12.1995, σελ. 14. ));

Εάν όχι, για ποιο λόγο; Μπορεί η Επιτροπή να θέσει στη διάθεσή μας έναν κατάλογο με όλες τις καταγγελίες που έχει λάβει καθώς και με άλλες παραβάσεις οι οποίες διερευνώνται αυτήν την στιγμή;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-0283/98 και E-0284/98 (25 Μαρτίου 1998)

Δεδομένου ότι στον κανονισμό (ΕΚ) αριθ. 3051/95 του Συμβουλίου της 8ης Δεκεμβρίου 1995 σχετικά με τη διαχείριση της ασφάλειας των επιβατηγών οχηματαγωγών πλοίων roll-on/roll-of δεν προβλέπεται ότι τα κράτη μέλη παρέχουν στην Επιτροπή πληροφορίες σχετικά με τον αριθμό επιθεωρητών που είναι αρμόδιοι για να εξασφαλίζουν την τήρηση του κανονισμού σε κάθε κράτος μέλος, η Επιτροπή δεν είναι σε θέση να παράσχει λεπτομερή απάντηση στο ερώτημα του Αξιότιμου Μέλους.

Η Επιτροπή διαθέτει πληροφορίες σχετικά με τα έγγραφα συμμόρφωσης και τα πιστοποιητικά ασφαλείας που εκδίδονται για εταιρείες και οχηματαγωγά που εκτελούν τακτικές μεταφορές επιβατών roll-on/roll-of προς ή από λιμένες των κρατών μελών από την 1η Ιουλίου 1997. Από αυτές τις πληροφορίες προκύπτει ότι ο κανονισμός (ΕΚ) αριθ. 3051/95 του Συμβουλίου έχει ενσωματωθεί στην εθνική νομοθεσία και εφαρμόζεται από τα κράτη μέλη. Η εκτίμηση αυτή τεκμηριώνεται από τα αποτελέσματα των διμερών (επιτόπου) διαβουλεύσεων που πραγματοποιήθηκαν μεταξύ της Επιτροπής και των διοικητικών αρχών των κρατών μελών. Οι διαβουλεύσεις αυτές δεν έχουν ακόμα ολοκληρωθεί και θα πρέπει να υπενθυμιστεί ότι η παρακολούθηση της ενσωμάτωσης και εφαρμογής του κανονισμού αποτελεί εν εξελίξει διαδικασία, η οποία περιλαμβάνει, σύμφωνα με το άρθρο 8 του κανονισμού, την εξέταση εκ μέρους της Επιτροπής της εφαρμογής του κανονισμού και την υποβολή πρότασης για κατάλληλα μέτρα μέχρι το έτος 1999.
ΓΡΑΠΤΗ ΕΡΩΤΗΣΗ E-0072/98 υποβολή: Nikitas Kaklamanis (UPE) προς την Επιτροπή (30 Iανουαρίου 1998)

Θέμα: Μόλυνση πηγών πόσιμου νερού στα Ιωάννινα

Εξαιρετικά επικίνδυνη είναι η κατάσταση του πόσιμου ύδατος των πηγών «Τούμπα» Ιωαννίνων στην Ελλάδα, από τις οποίες υδρεύονται πάνω από 45.000 άτομα. Ακριβώς πάνω από τις πηγές αυτές, και πιο συγκεκριμένα στο χωριό Περίβλεπτος του Νομού Ιωαννίνων, βρίσκεται εγκατεστημένη η βιομηχανία εμποτισμού ξυλείας «ΕΛΒΙΕΞ». Η βιομηχανία εμποτίζει ξυλεία με την επικίνδυνη τοξική ουσία «κρεοζωτέλαιο». Οι φαινόλες, αλλά και οι άλλοι υδρογονάνθρακες που περιέχει το κρεοζωτέλαιο ρυπαίνουν το έδαφος, τον αέρα και τον υδροφόρο ορίζοντα της περιοχής. Οι ουσίες αυτές είναι γνωστό ότι είναι καρκινογόνες.

Η εν λόγω εταιρεία, με τη δραστηριότητά της παραβιάζει Διεθνείς Συνθήκες προστασίας του περιβάλλοντος, καθώς και την αντίστοιχη Κοινοτική Νομοθεσία.

Πώς σκέπτεται η Επιτροπή να αντιδράσει ώστε να σταματήσει η συνεχιζόμενη ρύπανση του περιβάλλοντος από την παραπάνω εταιρεία;

Απάντηση της κας Bjerregaard εξ ονόματος της Επιτροπής (5 Μαρτίου 1998)

Η Επιτροπή θα πραγματοποιήσει τις απαραίτητες επαφές προκειμένου να συγκεντρώσει όλες τις διευκρινήσεις σχετικά με τα καταγγελθέντα γεγονότα. Δεν θα παραλείψει, εάν χρειαστεί, να καταρτίσει φάκελο της υπόθεσης σύμφωνα με τη διαδικασία που προβλέπεται στο άρθρο 169 της Συνθήκης ΕΚ.
ΓΡΑΠΤΗ ΕΡΩΤΗΣΗ P-0313/98 υποβολή: Luis Campoy Zueco (PPE) προς την Επιτροπή (10 Φεβρουαρίου 1998)

Θέμα: Πρόγραμμα Urban

Μπορεί η Επιτροπή να μας παράσχει στοιχεία για τα ισπανικά σχέδια που επελέγησαν στο πλαίσιο του προγράμματος Urban το 1997 και ιδίως να μας αναφέρει αν κάποιο από αυτά αφορά την περιφέρεια της Ναβάρρας;

Απάντηση της κας Wulf-Mathies εξ ονόματος της Επιτροπής (4 Μαρτίου 1998)

Στο πλαίσιο του επεκτατικού προγράμματος πρωτοβουλίας URBAN, οι εθνικές αρχές υπέβαλαν για έγκριση στην Επιτροπή σχέδιο του λειτουργικού προγράμματος URBAN II - Espaρa - 1997-1999, το οποίο περιλαμβάνει τα σχέδια των κοινοτήτων της Cordoba, Avilθs-Corvera, Santander, Albacete, Leςn, Castellςn, Pontevedra, Telde, Murcia, Zaragoza, Santa Coloma de Gramenet και Palma de Mallorca.

Κανένα από τα εν λόγω σχέδια δεν αφορά την περιφέρεια της Navarra.
ΓΡΑΠΤΗ ΕΡΩΤΗΣΗ E-0625/98 υποβολή: Juan Colino Salamanca (PSE) και Jesϊs Cabezσn Alonso (PSE) προς την Επιτροπή (9 Μαρτίου 1998)

Θέμα: ΚΟΑ νωπού καπνού: χρήση του ταμείου έρευνας

Σύμφωνα με την πρόταση μεταρρύθμισης της ΚΟΑ νωπού καπνού, δημιουργείται ένα κοινοτικό καπνικό ταμείο το οποίο θα χρηματοδοτείται από την παρακράτηση του 2% της πριμοδότησης. Η παρακράτηση αυτή είναι σήμερα της τάξης του 1% της πριμοδότησης. Θα μπορούσε η Επιτροπή να μας ενημερώσει σχετικά με τα κατωτέρω:

1. ποιό ήταν το συνολικό ύψος της χρηματοδότησης του ταμείου από την παρακράτηση της πριμοδότησης, τα τελευταία 3 χρόνια;

2. ποιά προγράμματα έρευνας ή άλλες δραστηριότητες πραγματοποιήθηκαν, κατά τη διάρκεια των παρελθόντων ετών, με επιβάρυνση αυτού του ταμείου έρευνας;

Aπάντηση του κ. Fischler εξ ονόματος της Επιτροπής (27 Μαρτίου 1998)

Η Επιτροπή μπορεί να ενημερώσει τα Αξιότιμα Μέλη του Κοινοβουλίου ότι, στη διάρκεια των 3 τελευταίων χρόνων (1995, 1996 και 1997), διενήργησε πληρωμές συνολικoύ ύψους 3,26 εκατ. Ecu, στο πλαίσιο του κοινοτικού ταμείου έρευνας και πληροφόρησης στον τομέα του καπνού. Οι πληρωμές αυτές αφορούν την εκτέλεση των πρώτων σταδίων των σχεδίων τα οποία, πολύ συχνά είναι πολυετή (και καλύπτουν, στην περίπτωση της έρευνας, περίοδο 5 ετών). Η Επιτροπή αποφάσισε να χρηματοδοτήσει για συνολικό ποσό, ύψους 25,88 εκατ. Ecu, προγράμματα έρευνας και πληροφόρησης των οποίων τα τελευταία θα ολοκληρωθούν το 2003.

Ο κατάλογος των προγραμμάτων τα οποία επελέγησαν για χρηματοδότηση στο πλαίσιο του κοινοτικού ταμείου έρευνας και πληροφόρησης, στον τομέα του καπνού και μετά από 2 προσκλήσεις για υποβολή προσφορών βρίσκεται στον πίνακα που διαβιβάστηκε άμεσα στο Αξιότιμο Μέλος του Κοινοβουλίου και την Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-0397/98 υποβολή: Nikitas Kaklamanis (UPE) προς την Επιτροπή (24 Φεβρουαρίου 1998)

Θέμα: Ξέπλυμα παράνομου χρήματος στη Β. Κύπρο

Η κατεχόμενη από την Τουρκία Β. Κύπρος έχει μετατραπεί σε χρηματιστηριακό κέντρο του διεθνούς εγκλήματος. Με στοιχεία και επώνυμες καταγγελίες που είδαν το φως της δημοσιότητας στον ευρωπαϊκό Τύπο, καταδεικνύεται ότι η κατεχόμενη Κύπρος αποτελεί παράδεισο για λαθρεμπόρους ναρκωτικών, χημικών αποβλήτων, όπλων και λαθρομεταναστών. Μόνο τον τελευταίο ενάμισυ χρόνο, 18 νέα καζίνο άρχισαν να λειτουργούν στη Β. Κύπρο. Εξάλλου, τα 3 έως 4 τελευταία χρόνια έχουν ιδρυθεί 36 Τράπεζες OFF-SHORE και 29 υποκαταστήματα κανονικών Τραπεζών. Μέσω αυτών ξεπλένονται τα κέρδη των λαθρεμπόρων ηρωίνης, όπλων, χημικών αποβλήτων και λαθρομεταναστών προς την Ευρώπη.

Ερωτάται η Επιτροπή πώς σκέπτεται να αντιδράσει εκμεταλλευόμενη τα στοιχεία που είδαν το φως της δημοσιότητας, προκειμένου να σταματήσει αυτή η κατάσταση, την οποία κατ' ουσίαν ελέγχει ένα κράτος τελωνειακά συνδεδεμένο με την Ε.Ε. όπως είναι η Τουρκία.

Απάντηση του κ. Van den Broek εξ ονόματος της Επιτροπής (6 Απριλίου 1998)

Η Επιτροπή δεν διαθέτει συγκεκριμένα στοιχεία σχετικά με τις καταγγελίες για παράνομες δραστηριότητες στις οποίες αναφέρεται το Αξιότιμο Μέλος του Κοινοβουλίου.

Η Επιτροπή υπενθυμίζει την υποστήριξή της για την επίτευξη προόδου όσον αφορά τη δίκαιη και βιώσιμη επίλυση του Κυπριακού προβλήματος και την προσχώρηση στην Κοινότητα και ευελπιστεί ότι κατ'αυτό το τρόπο θα καταστεί δυνατή η δημιουργία ευνοϊκών συνθηκών για την αποτελεσματική επίλυση τέτοιου είδους θεμάτων.
ΓΡΑΠΤΗ ΕΡΩΤΗΣΗ E-0163/98 υποβολή: Anita Pollack (PSE) προς την Επιτροπή (2 Φεβρουαρίου 1998)

Θέμα: Όρνιθες σε συστοιχία κλωβών

Πρόκειται η Επιτροπή να φροντίσει για τη διεξαγωγή έρευνας για τις οικονομικές συνέπειες που θα έχει η σταδιακή κατάργηση της παραγωγής αυγών από όρνιθες σε συστοιχία κλωβών στις εκμεταλλεύσεις ή τις επιχειρήσεις εκείνες οι οποίες σήμερα χρησιμοποιούν αυτή τη μέθοδο, έτσι ώστε να ληφθούν μέτρα που θα τις βοηθήσουν να προσανατολιστούν, στο μέλλον, σε λιγότερο εντατικές μεθόδους;

Απάντηση του κ. Fischler εξ ονόματος της Επιτροπής (13 Μαρτίου 1998)

Η Επιτροπή παρακαλεί το Αξιότιμο Μέλος του Κοινοβουλίου να αναφερθεί στην απάντηση την οποία έδωσε στην γραπτή ερώτηση αριθ. Ε-115/98 ((βλέπε σελίδα 33. )). Οι κοινοποιήσεις στο Κοινοβούλιο και το Συμβούλιο θα αναφέρουν τις οικονομικές συνέπειες των προτεινομένων μέτρων, συμπεριλαμβανομένων και των αξιολογήσεων των σχετικών με τις συνέπειες της στρατηγικής ρύθμισης των σήμερα υφισταμένων συστημάτων συστοιχίας κλωβών ορνίθων.
ΓΡΑΠΤΗ ΕΡΩΤΗΣΗ P-0693/98 υποβολή: Mihail Papayannakis (GUE/NGL) προς την Επιτροπή (2 Μαρτίου 1998)

Θέμα: Υλοποίηση του επιχειρησιακού προγράμματος στον τομέα του τουρισμού

Η Επιτροπή απαντώντας στην υπ' αριθ. Η-0813/96 ((Πρακτικά του Ευρωπαϊκού Κοινοβουλίου (Οκτώβριος 1996).)) ερώτησή μου σχετικά με την υλοποίηση του ελληνικού επιχειρησιακού προγράμματος στον τομέα του τουρισμού, είχε επισημάνει τη χαμηλή απορρόφηση των σχετικών κονδυλίων και είχε ζητήσει από τις εθνικές αρχές την ανάληψη των υπολειπομένων. Επιπλέον, ανέμενε τις τελικές αποφάσεις και τον προγραμματισμό των εθνικών αρχών ως προς τις μαρίνες και τις Περιοχές Ολοκληρωμένης Τουριστικής Ανάπτυξης (ΠΟΤΑ).

Δεδομένου ότι έχει περάσει ένας χρόνος και πλέον από την απάντηση της Επιτροπής και, ότι το επιχειρησιακό πρόγραμμα λήγει στις 31.12.1999, ερωτάται η Επιτροπή:

1. Ποιά είναι η σημερινή απορροφητικότητα του επιχειρησιακού προγράμματος στον τομέα του τουρισμού;

2. Εάν έχει γίνει επιλογή των τοποθεσιών για τη δημιουργία των ΠΟΤΑ και ποιές είναι αυτές;

3. Εάν έχει καθοριστεί ποιές κατηγορίες δαπανών θα χρηματοδοτούνται και,

4. Εάν θα χρηματοδοτηθούν επί δημοσίων ή και επί ιδιωτικών εκτάσεων;

Απάντηση της κας Wulf-Mathies εξ ονόματος της Επιτροπής (23 Μαρτίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.